ཉེ་བའི་ལོ་ཤས་ནས་རྒྱ་ནག་གཞུང་གིས་བོད་ཁུལ་གྱི་དགོན་པ་དང་གྲོང་ཁྱེར།དེ་བཞིན་རི་ཀླུང་རང་བྱུང་མཛེས་ལྗོངས་སོགས་ལ་མིང་སྣ་ཚོགས་བཏགས་སྟེ་བོད་ཁུལ་གྱི་ས་ཆ་སོ་སོ་ནས་ཤུལ་བཞག་རིག་གནས་ཡིན་ཟེར་བ་མང་པོ་ཞིག་བསྒྲགས་ཡོང་གི་ཡོད་པ་ལྟར།འདི་གའི་གསར་འགོད་པས་བོད་ཀྱི་སྲིད་དོན་སྐོར་དང་རྒྱ་ནག་གི་ཆབ་སྲིད་དཔྱད་བརྗོད་པ་སངས་རྒྱས་སྐྱབས་ལགས་སུ་གནད་དོན་དེར་ཆབ་སྲིད་སོགས་ཀྱི་དགོས་དམིགས་ག་འདྲ་ཡོད་མེད་དྲིས་པར་ཁོང་གིས།ཉེ་བའི་ལོ་འགའི་ནང་རྒྱ་ནག་གཞུང་གིས་གཟུགས་མེད་ཤུལ་བཞག་རིག་གནས་ཟེར་བ་དང་གཟུགས་ཡོད་ཤུལ་བཞག་རིག་གནས་ཟེར་བ།དེ་བཞིན་ཨ་ཆེན་གངས་རྒྱབ་སོགས་འཛམ་གླིང་རང་བྱུང་རིག་གནས་ཤུལ་བཞག་གི་མིང་ཐོའི་ནང་བཅུག་པ་སོགས་འཚང་ཁ་ལྟ་བུ་རྒྱག་བཞིན་ཡོད་པ་ལྟར།དེ་དག་ལ་ཆབ་སྲིད་ཀྱི་དམིགས་ཡུལ་ཆེན་པོ་ཞིག་ཡོད་པ་རེད།ཕྱོགས་གཅིག་ནས་བོད་ཀྱི་ཤུལ་བཞག་རིག་གནས་གྲགས་ཅན་དག་རྒྱལ་སྤྱིའི་སྒྲིག་འཛུགས་ཁག་གི་མིང་ཐོའི་ནང་བཀོད་དེ་རྒྱ་ནག་གི་རིག་གནས་ཡིན་པ་མཚོན་གང་ཐུབ་བྱེད་ཀྱི་ཡོད་པ་རེད།དཔེར་ན་ཀྲུང་གོའི་པོ་ཏ་ལ་དང་ཀྲུང་གོའི་ཇོ་ཁང་ཟེར་བ་སོགས་ཁྱབ་བསྒྲགས་ཤུགས་ཆེན་བྱས་ཏེ།བོད་ཀྱི་རིག་དངོས་ཡོད་ཚད་ལ་རྒྱ་ནག་གི་མིང་སྦྱོར་གང་ཐུབ་བྱེད་ཀྱི་ཡོད་པ་རེད།འདི་དག་ནི་ཆབ་སྲིད་ཀྱི་དམིགས་ཡུལ་ཡོད་པའི་སྒོ་ནས་ཐབས་ཤེས་སྣ་ཚོགས་བྱེད་ཀྱི་ཡོད་པ་ཞིག་རེད།ཅེས་བརྗོད་བྱུང་།